তথ্যবিবরণী নম্বর: ৪৮৮০

**মৌলিক সংস্কৃতি লালনে নাট্যদলগুলো রাষ্ট্রের ধন্যবাদ পাওয়ার দাবিদার**

**--তথ্যমন্ত্রী**

চট্টগ্রাম, ১০ পৌষ (২৫ ডিসেম্বর) :

তথ্যমন্ত্রী ড. হাছান মাহ্‌মুদ বলেছেন, নাট্যদলগুলো দেশের মৌলিক সংস্কৃতিকে ধরে রেখেছে। তারা সমাজ ও রাষ্ট্রের ধন্যবাদ পাওয়ার দাবি রাখে।

আজ চট্টগ্রামের থিয়েটার ইনস্টিটিউট প্রাঙ্গণে 'তীর্যক নাট্যমেলা-২০১৯' এর উদ্বোধনী অনুষ্ঠানে প্রধান অতিথির বক্তব্যে মন্ত্রী এসব কথা বলেন।

ড. হাছান বলেন, আজকে আকাশ সংস্কৃতির যুগে নাট্যদলগুলো টিকে আছে এবং এখনো যে মঞ্চ নাটক হয়, এটি আশার বিষয়। চট্টগ্রামে এক সময় মঞ্চ নাটকের চর্চা অনেক ব্যাপক ছিল। মাঝখানে একটু স্তিমিত ছিল। এখন ১৮টির বেশি নাট্যদল চট্টগ্রামে সক্রিয় আছে। ঢাকায়ও মাঝখানে মঞ্চ নাটক স্তিমিত ছিল। এখন তরুণরা নাট্যচর্চাকে আবার বেগবান করার চেষ্টা করছে।

তিনি বলেন, স্বাধীনতা সংগ্রাম থেকে শুরু করে গণতান্ত্রিক সব আন্দোলনে নাট্যদলগুলোর ভূমিকা ছিল। গণতন্ত্র যখন বাক্সবন্দি হয়েছে, গণতন্ত্রের পায়ে যখন শিকলবন্দি করা হয়েছে, তখনই নাট্যদলগুলোর অসামান্য অবদান ছিল। তখন দেশের নাট্যদলগুলো পথনাটকের মাধ্যমে মানুষকে গণতান্ত্রিক সংগ্রামে উজ্জীবিত করেছে। যতদিন বাংলাদেশ থাকবে ততদিন এগুলো স্বর্ণাক্ষরে লিপিবদ্ধ থাকবে।

মন্ত্রী বলেন, উন্নত রাষ্ট্র গঠন করার পাশাপাশি উন্নত জাতিও গঠন করা প্রয়োজন। শুধু ভৌত অবকাঠামো বা বস্তুগত উন্নয়নের মাধ্যমে উন্নত রাষ্ট্র গঠন করা যায়, কিন্তু উন্নত জাতি গঠন করা যায় না। উন্নত জাতি গঠন  একটি ভিন্ন কাজ। উন্নত জাতি গঠন করতে হলে আত্মিক উন্নয়ন প্রয়োজন। তিনি বলেন, যন্ত্রের ব্যবহারের সাথে সাথে মানুষগুলোও যন্ত্র হয়ে যাচ্ছে। অনুভূতি লোপ পাচ্ছে। মানুষের মধ্যে মমত্ববোধ লোপ পাচ্ছে। মানুষ ক্রমাগতভাবে আত্মকেন্দ্রিক হচ্ছে। এখন মানুষ শুধু নিজেকে নিয়েই ভাবে। এমনকি পরিবার নিয়েও ভাবে না। এটি মনুষ্য সমাজের জন্য হুমকি। মানুষের মানবিকতা যাতে থাকে, মানুষের মূল্যবোধগুলো যেন গভীরভাবে প্রোথিত হয়, মানুষের মমত্ববোধ যাতে হারিয়ে না যায়, মনুষ্যত্ব যাতে জাগ্রত থাকে, সেজন্য নাটক ব্যাপক ভূমিকা রাখতে পারে। প্রতিটি নাটকের মাধ্যমে সমাজের প্রতি বার্তা দেওয়া যেতে পারে।

ছাত্রজীবনে তীর্যক নাট্যদলের সদস্য ছিলেন জানিয়ে ড. হাছান বলেন, এখানে উপস্থিত বন্ধু আমিন হেলালী আমাকে ধরে নিয়ে তীর্যক নাট্যদলের সদস্য করে দিলেন। তবে নাটকের কোনো রোল আমি পাইনি। আমার কাজ ছিল জিনিসপত্র টানাটানি আর টিকিট বিক্রি করা। তবে তীর্যক নাট্যদলের সাথে আমার যে নাড়ির সম্পর্ক, সেটি কখনো ছিন্ন হয়নি। তির্যক নাট্যদলও আমাকে মনে রেখেছে, তাদেরকে ধন্যবাদ। কলেজে পড়ার সময় ছাত্রলীগের সাধারণ সম্পাদকের দায়িত্ব পালন করার পাশাপাশি সাংস্কৃতিক সংগঠন বাংলার মুখ এর সাধারণ সম্পাদক ছিলাম। অর্থ্যাৎ সাংস্কৃতিক অঙ্গনের সাথে আমার যোগাযোগ ছোটোবেলা থেকেই।

তীর্যকের নাট্যদলের প্রধান আহমেদ ইকবাল হায়দারের সভাপতিত্বে অনুষ্ঠানে বক্তব্য রাখেন বিদ্যুৎ, জ্বালানি ও খনিজ সম্পদ মন্ত্রণালয়ের বিদ্যুৎ বিভাগের সিনিয়র সচিব ড. আহমদ কায়কাউস, ভারতের প্রবীণ নাট্য ব্যক্তিত্ব বিভাস চক্রবর্তী ও নাট্য ব্যক্তিত্ব মামুনুর রশীদ।

থিয়েটার ইনস্টিটিউটে আজ (২৫ ডিসেম্বর) শুরু হওয়া পাঁচদিনের তীর্যক নাট্যমেলা-২০১৯ চলবে ২৯ ডিসেম্বর পর্যন্ত।

#

আকরাম/ইসরাত/রফিকুল/রেজাউল/২০১৯/২১৫৬ ঘণ্টা

তথ্যবিবরণী নম্বর : ৪৮৭৯

রোবট অলিম্পিয়াডে বিজয়ীদের সংবর্ধনা অনুষ্ঠানে প্রতিমন্ত্রী পলক

শিক্ষার্থীদের তথ্যপ্রযুক্তি জ্ঞানসমৃদ্ধ করতে রোবটিক্স ল্যাব প্রতিষ্ঠা করা হবে

ঢাকা, ১০ পৌষ (২৫ ডিসেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেছেন, শিক্ষার্থীদেরকে তথ্যপ্রযুক্তি জ্ঞানসমৃদ্ধ করতে পর্যায়ক্রমে দেশের প্রতিটি মাধ্যমিক বিদ্যালয়ে রোবটিক্স ল্যাব প্রতিষ্ঠা করা হবে। শিক্ষার্থীদেরকে রোবটিক্স প্রতিযোগিতায় অংশগ্রহণের আহ্বান জানিয়ে তিনি বলেন, এর মাধ্যমে বিভিন্ন ধরনের প্রযুক্তি বিষয়ে সম্যক ধারণা জন্মায়।

প্রতিমন্ত্রী আজ ঢাকায় ডেফোডিল ইন্টারন্যাশনাল ইউনিভার্সিটি মিলনায়তনে বাংলাদেশ ওপেন সোর্স নেটওয়ার্ক ও ঢাকা বিশ্ববিদ্যালয়ের রোবটিক্স অ্যান্ড মেকাট্রনিক্স ইঞ্জিনিয়ারিং বিভাগের উদ্যোগে ২০১৯ সালে পদক বিজয়ী আন্তর্জাতিক জুনিয়র সায়েন্স অলিম্পিয়াড ও আন্তর্জাতিক রোবট অলিম্পিয়াড দলের সংবর্ধনা অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, বাংলাদেশ চতুর্থ শিল্প বিপ্লবের যুগে প্রবেশ করেছে। দেশের শিক্ষার্থীদের যদি ফ্রন্টিয়ের টেকনোলজি বিষয়ে পারদর্শী করে তুলতে না পারা যায় তাহলে আধুনিক বিশ্ব প্রতিযোগিতায় পিছিয়ে পড়তে হবে। বিজ্ঞানমনস্ক জ্ঞানভিত্তিক প্রজন্ম গড়ে তুলতে এবং ইমার্জিং টেকনোলজি বিষয়ে দক্ষ করে তুলতে শেখ হাসিনা ইনস্টিটিউট অভ্ ফ্রন্টিয়ার টেকনোলজি প্রতিষ্ঠা করা হচ্ছে।

অনুষ্ঠানে অন্যান্যের মধ্যে বক্তব্য রাখেন বাংলাদেশ রোবট অলিম্পিয়াডের সভাপতি ও রোবট অলিম্পিয়াডের দলনেতা লাফিফা জামাল, বাংলাদেশ ওপেন সোর্স নেটওয়ার্কের সাধারণ সম্পাদক মুনির হাসান, আইসিটি বিভাগের উপসচিব ড. মেহেদী হাসান-সহ অন্যান্য কর্মকর্তাবৃন্দ।

#

শহিদুল/মাহমুদ/রফিকুল/জয়নুল/২০১৯/১৯৫০ঘণ্টা

তথ্যবিবরণী নম্বর : ৪৮৭৮

আওয়ামী নেতৃত্বে দেশ পেরুবে স্বপ্নের ঠিকানা

--- তথ্যমন্ত্রী

চট্টগ্রাম, ১০ পৌষ (২৫ ডিসেম্বর) :

আওয়ামী লীগের নেতৃত্বে দেশ শুধু স্বপ্নের ঠিকানাতেই পৌঁছাবে না, সেই ঠিকানাও অতিক্রম করে যাবে, বলেছেন চট্টগ্রাম থেকে প্রথমবারের মতো নির্বাচিত আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ।

আজ ঢাকা থেকে চট্টগ্রামের শাহ আমানত আন্তর্জাতিক বিমানবন্দরে পৌঁছানোর পরপরই সেখানে ভিআইপি লাউঞ্জে অপেক্ষমান সাংবাদিকদের সাথে মতবিনিময়কালে তিনি একথা বলেন।

মন্ত্রী বলেন, ‘আওয়ামী লীগের নেতৃত্বে বাংলাদেশ আজ বদলে গেছে। প্রধানমন্ত্রী জননেত্রী শেখ হাসিনা বাংলাদেশকে একটি উন্নত সমৃদ্ধ রাষ্ট্র হিসেবে গড়ে তোলার স্বপ্নের কথা বলেছেন। আমরা আওয়ামী লীগের নেতৃত্বে বাংলাদেশকে সেই স্বপ্নের ঠিকানায় পৌঁছাতে চাই। সবার সম্মিলিত প্রচেষ্টায় বাংলাদেশ সেই স্বপ্নের ঠিকানাকেও অতিক্রম করে যাবে বলে আমার বিশ্বাস।’

যুগ্ম সাধারণ সম্পাদকের দায়িত্ব পালনকে চ্যালেঞ্জ হিসেবে নিয়েছেন জানিয়ে ড. হাছান মাহ্‌মুদ বলেন, ‘বঙ্গবন্ধুকন্যা জননেত্রী শেখ হাসিনা আমাকে যুগ্ম সাধারণ সম্পাদক হিসেবে দায়িত্ব দিয়েছেন, আমি এটাকে চ্যালেঞ্জ হিসেবে গ্রহণ করেছি। সেই কাজে আমি যাতে সফল হই সেজন্য প্রথম থেকেই চেষ্টা করবো। আস্থা ও বিশ্বাসের মর্যাদা রক্ষা করতে আপ্রাণ চেষ্টা করবো।’

বিএনপির রাজনীতি প্রসঙ্গে সাংবাদিকদের প্রশ্নের জবাবে খালেদা জিয়ার স্বাস্থ্য নিয়ে বিএনপি তথ্যসন্ত্রাস করছে, বলেন তথ্যমন্ত্রী। তিনি বলেন, বেগম খালেদা জিয়ার যে শারীরিক সমস্যাগুলো আছে সেগুলো বহু পুরনো। তার হাঁটুর ব্যাথা, কোমরের ব্যাথা নতুন নয়। এগুলো নিয়েই তিনি দুবার প্রধানমন্ত্রীর দায়িত্ব পালন করেছেন। তিনি দুবার বিরোধীদলীয় নেত্রীর দায়িত্ব পালন করেছেন। তিনি বিএনপির মতো একটি দলের চেয়ারপারসনের দায়িত্ব পালন করেছেন। খালেদা জিয়ার স্বাস্থ্য নিয়ে রিজভী আহমেদের গতকালের বক্তব্য তথ্যসন্ত্রাস ছাড়া আর কিছুই নয়।

এ সময় চট্টগ্রাম মহানগর, উত্তর ও দক্ষিণ জেলা আওয়ামী লীগ এবং রাঙ্গুনিয়া উপজেলা আওয়ামী লীগ নেতৃবৃন্দ উপস্থিত ছিলেন। মন্ত্রী এ সময় উপস্থিত খ্রিস্ট ধর্মাবলম্বীদের বড়দিনের শুভেচ্ছা জানান।

বিকেলে মন্ত্রী তাঁর ছাত্রজীবনের সংগঠন তীর্যক নাট্যদলের সম্মেলনে তরুণ বয়সের স্মৃতিচারণ করেন।

#

আকরাম/মাহমুদ/রফিকুল/জয়নুল/২০১৯/১৮৪৫ঘণ্টা